钦定古今图书集成/明伦汇编/氏族典/第583卷 > 《白居易长庆集》 > 皇甫嵩
## 钦定古今图书集成/明伦汇编/氏族典/第583卷 > 《白居易长庆集》 > 皇甫嵩

按《后汉书皇甫嵩传》，“嵩字义真，安定朝那人，度辽将
军规之兄子也。父节，雁门太守。嵩少有文武志介，好
诗书，习弓马。初举孝廉茂才，太尉陈蕃、大将军窦武
连辟，并不到。灵帝公车征为议郎，迁北地太守。张角
劫略聚邑，州郡失据，于是发天下精兵，博选将帅，以
嵩为左中郎将，持节与右中郎将朱隽共讨黄巾，嵩”
大破之，斩首数万级，封都乡侯。嵩与角弟梁战于广
宗，梁众精勇，嵩不能克，乃闭营休士，以观其变。知贼
意稍懈，乃潜夜勒兵，驰赴其陈，战至晡时，大破之，斩
梁，获首三万级。角先以病死，乃剖棺戮尸，传首京师。
嵩复攻角弟宝于下曲阳，又斩之，获十馀万人，筑京
观于城南。即拜嵩为左车骑将军，领冀州牧，封槐里
侯。嵩奏请冀州一年田租，以赡饥民，帝从之。会边章、
韩遂作乱陇右，明年春，诏嵩回镇长安，以卫园陵。梁
州贼王国围陈仓，复拜嵩为左将军，督前将军董卓
各率二万人拒之。卓欲速进赴陈仓，嵩不听，独进击
之，使卓为后拒，连战大破之，斩首万馀级。国走而死。
卓大惭恨，由是忌嵩。明年，卓拜为并州牧，诏使以兵
委嵩，卓不从。嵩从子郦时在军中，说嵩讨之。嵩上书
以闻。帝让卓，卓又增怨于嵩。及后秉政，初平元年，乃
征嵩为城门校尉，因欲杀之。嵩子坚寿与卓素善，自
长安亡走洛阳，归投于卓。卓免嵩囚，复拜嵩议郎，迁
御史中丞。及卓被诛，以嵩为征西将军，又迁车骑将
军。其年秋，拜太尉。李傕作乱，嵩以病卒。嵩为人爱慎
尽勤，前后上表陈谏，有补益者五百馀事，皆手书毁
草，不宣于外。又折节下士，门无留客，时人皆称而附
之。坚寿亦显名，后为侍中，辞不拜，病卒。